S-435/2011

Mál þetta, sem dómtekið var í dag, er höfðað með ákæru útgefinni af lögreglustjóranum á Suðurnesjum 21. mars 2011 á hendur I-kk-þgf S-kk-þgf I-kk-þgf, kt. […], Staðarhrauni 2, Grindavík en með dvalarstað að Njarðvíkurbraut 2, Reykjanesbæ:

I.

,,Fyrir hegningarlagabrot, með því að hafa föstudaginn 8. október 2010, haft númeraplötuna […], sem tilkynnt var stolin miðvikudaginn 4. ágúst 2010 á Akureyri, fasta á bifreið sinni, fastanúmer […], við söluturninn Nýung, við Hafnargötu, Reykjanesbæ.

Telst háttsemi þessi varða við 157. gr. almennra hegningarlaga nr. 19/1940.

II.

Fyrir þjófnað, með því að hafa sunnudaginn 17. október 2010, brotist inn í húsnæði Blikksmiðju Ágústs Guðjónssonar að Vesturbraut 14, Reykjanesbæ, með því að fjarlægja álplötu úr glugga á lagerhurð blikksmiðjunnar og stolið þaðan flatskjá af óþekktri tegund að verðmæti kr. 30-40.000-, Nikon myndavél að verðmæti kr. 60.000-, fastlyklasetti að verðmæti kr. 30.000-, kr. 5.000- í reiðufé og svartri tösku sem innihélt segulborvél ásamt eftirtöldum fylgihlutum: stýripinna fyrir 30 mm. bor, kjarnabor 22*30 mm. og kjarnabor 18*30 mm, samtals að verðmæti kr. 136.802-. Heildarverðmæti þeirra hluta sem stolið var er kr. 250.000-.

Telst háttsemi þessi varða við 1. mgr. 244. gr. almennra hegningarlaga nr. 19/1940.“

Þess er krafist að ákærði verði dæmdur til refsingar og greiðslu alls sakarkostnaðar.

Í málinu gerir Blikksmiðja Ágústs Guðjónssonar ehf., kt. […], kröfu um skaðabætur að fjárhæð 250.000 krónur.

Við þingfestingu málsins óskaði sækjandi málsins bókað að fallið væri frá því í ákæru að ákærði hafi stolið flatskjá, Nikon myndavél og 5.000 krónum í reiðufé.

Ákærði krefst vægustu refsingar er lög leyfa. Ákærði samþykkir bótakröfu að því er varðar fastlyklasett að verðmæti 30.000 krónur.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í mars 1991. Í sakavottorði ákærða kemur fram að hann gekkst undir greiðslu sektar með lögreglustjórasátt hinn 21. desember 2010 vegna brots gegn 257. gr. almennra hegningarlaga nr. 19/1940. Þá var ákærði dæmdur í tveggja mánaða skilorðsbundið fangelsi hinn 25. janúar 2011 fyrir brot gegn 157. gr. og 219. gr. almennra hegningarlaga og fyrir umferðarlagabrot. Brot þau sem ákærði er nú sakfelldur fyrir voru framin fyrir framangreinda dóma og því ber að dæma honum hegningarauka samkvæmt 78. gr. almennra hegningarlaga, sbr. 77. gr. laganna. Að þessu virtu og með hliðsjón af játningu ákærða þykir refsing hans hæfilega ákveðin fangelsi í tvo mánuði, en fresta skal fullnustu refsingarinnar og hún niður falla að liðnum tveimur árum frá dómsuppsögu haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði hefur samþykkt að greiða skaðabætur að fjárhæð 30.000 krónur vegna fastlyklasetts. Upplýst hefur verið að segulborvél fannst og komst til skila og ákærði er ekki sakfelldur fyrir þjófnað á öðrum hlutum. Ber því að vísa öðrum kröfuliðum en vegna fastlyklasetts frá dómi. Í bótakröfunni er ekki gerð krafa um vexti og dráttarvexti. Samkvæmt framansögðu ber ákærða að greiða 30.000 krónur í skaðabætur, eins og nánar greinir í dómsorði.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, I-kk-nf S-kk-nf I-kk-nf, sæti fangelsi í 2 mánuði, en fresta skal fullnustu refsingarinnar og hún niður falla að liðnum tveimur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði Blikksmiðju Ágústar Guðjónssonar ehf. 30.000 krónur í skaðabætur.

S-kvk-nf B-kvk-nf